Torni și câștigi. Este noul proiect pus la cale de ministrul Finanțelor, Marcel Boloș. Concret, dacă torni un evazionist la Fisc, primești o parte din pradă. Deputatul USR Claudiu Năsui, fost ministru al Economiei, a criticat dur această propunere și a susținut că, pentru a reduce deficitul bugetar, Guvernul ar trebui pur și simplu să taie din cheltuielile enorme ale statului.
Declarațiile au fost făcute în cadrul emisiunii "Actualitatea", moderată de Tudor Mușat pe B1 TV.
"Nu e prima idee năstrușnică pe care o are dl Boloș, adică o idee care pur și simplu face mai mult rău decât bine. A mai fost și asta cu rentabilitatea la microîntreprinderi, ca să mai distrugă din ele. Evident că dl Ciolacu, probabil neșiind de ea, a început s-o scalde că "mergem la coaliție". Dl Ciucă probabil a avut un moment de luciditate și s-a prins că e dezastru complet.
E o idee securistă să ne turnăm unii pe alții pentru stat și pentru a vedea cine exact nu a plătit la virgulă tot ce avea de plătit la bugetul de stat. E o idee care va face rău României", a declarat fostul ministru USR al Economiei.
Acesta a mai afirmat că, pentru a reduce deficitul bugetar, Guvernul PSD-PNL ar trebui să mai taie din cheltuielile statului, inclusiv din ale sale.
"Dacă vor să rezolve problema deficitului, că până la urmă asta e problema lor, nu mai trebuie să acționeze pe venituri, pentru că s-a văzut deja că chiar dacă cresc taxele, veniturile (statului) nu cresc pe măsură. Lumea intră în evaziune, începe să optimizeze, nu mai muncește pur și simplu, se lasă de a face lucrurile și statul iese mai sărăcit.
Ce ar trebui să facă e să taie cheltuielile și acolo chiar sunt cheltuieli mari!
Dl Ciolacu sigur știe că de când e el premier numărul de angajați de la SGG, deci de la Secretariatul General al Guvernului, a crescut cu 300 de oameni. Deci sunt oamenii pe care i-a adus dl Ciolacu și au ajuns acum la maximul ultimilor cinci ani. Deci Secretariatul General al dlui Ciolacu, care zice că strânge cureaua și cere României să plătească mai multe taxe, să facă austeritate, să strângă cureaua, el însuși n-a făcut nimic din toate astea, că a mai angajat 300 de oameni", a mai declarat deputatul USR Claudiu Năsui.